Line Barfod (EL), 2005-05-03:
Overgreb på børn ønsker vi alle at gøre, hvad vi kan, for at forhindre.
Vi tror, at det helt afgørende er, at vi får forebygget, at overgrebene finder sted.
Når folk først er dømt, er det lidt sent at begynde at gøre forskellige anstalter.
Derfor er det helt væsentligt, hvordan vi kan forebygge, at overgrebet finder sted.
Det handler om at prøve at sikre behandling af dem, der selv har været ude for overgreb, for vi ved, at mange af dem, der begår overgrebene, selv tidligere har været udsat for overgreb.
Det handler om, at personalet også er uddannet i, hvordan man har den ekstra opmærksom på, om der er noget galt med hensyn til, hvordan nogle af børnene opfører sig, og hvordan man så tackler at få afklaret, om der er noget om en sådan mistanke, at få den af- eller bekræftet.
Så der er mange steder, vi kan sætte ind, hvis det, vi har fokus på, er at forebygge overgrebene på børn.
Desværre er det her lovforslag en underlig gang rodsammen, som prøver at gå ind og gøre noget ved at sige, at vi nu skal til at have et omfattende tjek af, om folk er blevet dømt for pædofili, før de må have noget med børn at gøre, men det er kun af nogle af dem, der har med børn at gøre, og uden at det ligger helt klart, hvordan afgrænsningerne er på en række områder.
Det er blevet diskuteret en del, hvad det er for et retssikkerhedsproblem, vi spørger til her.
Jeg vil gerne sige, at det, som har været i fokus, både under den tidligere behandling i den tidligere samling og i mange af de ordførertaler og bemærkninger, der har været i dag, er spørgsmålet om retssikkerheden for alle dem, der med det her lovforslag bliver tvunget til at indhente attester og opbevare dem korrekt.
Det undrer mig faktisk en del, at man ikke fra Venstres side er mere optaget af retssikkerheden for alle de mange i foreninger og andre steder, som med det her lovforslag risikerer at kunne blive dømt, hvis de ikke lever op til forskellige regler.
Jeg synes, det er den retssikkerhed, vi skal være meget optaget af.
Hvordan sikrer vi, at den er i orden?
Vi har stadig væk hele spørgsmålet om afgrænsning af, hvad det er for nogle persongrupper, man skal indhente attester for.
Der undrer det mig, at pedeller i nogle af bekendtgørelsesudkastene er omfattet, i andre er de ikke.
Der er hele spørgsmålet om rengøringspersonale, der, så vidt jeg kan se, ikke er omfattet af en eneste af de her bekendtgørelser, selv om der i et svar fra kulturministeren, da vi behandlede forslaget sidst, stod, at rengøringspersonalet ville være omfattet i de kommende bekendtgørelsesudkast.
Hvis man ofte har praktikanter på skolerne, skal de så også være omfattet osv.?
Så der er mange ting.
Så er der hele spørgsmålet om, at det her jo er en meget, meget vid rammelov.
Det vil sige, at vi slet ikke kender omfanget.
Normalt når vi laver rammelovgivning med bemyndigelse til ministre, ved vi dog i det mindste, hvilke ministre det er, vi giver bemyndigelse til, men her er det altså en bemyndigelse til x antal ministre.
Jeg tror, at vi aldrig tidligere har set en så vid bemyndigelse i dansk lovgivning.
Der er hele spørgsmålet om de ansættelsesretlige konsekvenser.
Hvad kommer det her til at betyde, hvis folk er blevet ansat, uden at man har indhentet den fornødne attest?
Skal de så fyres, eller hvad skal der ske?
Der er mange ting, som vi mangler at få afklaret, og derfor håber jeg meget, at vi kan få ministeren overtalt til, at vi får sendt forslaget i fornyet høring.
Det er ikke nok, at bekendtgørelsesudkastene har været i høring – vi har i øvrigt ikke set høringssvarene – vi bliver nødt til også at have det nye lovforslag i høring.
Det ville måske også afklare spørgsmålet, som vi i hvert fald har, om sanktioner, som vi synes er nok så væsentligt at få afklaret.
Hvad er sanktionsmulighederne ud over bøde, når der nu i bemærkningerne stadig står, at man kan tage tilskuddet helt eller delvis fra foreninger og andre?
Det burde også være noget, vi alle sammen er optaget af i hvilket omfang kan finde sted.
Så der er mange ting, vi gerne vil have afklaret nærmere under det kommende udvalgsarbejde.
Jeg vil gerne sige, at jeg mener, det er ret væsentligt, at vi i Folketinget holder fast i lovkvalitet, og at der må være skærpede krav til lovkvalitet, når vi taler om forslag, der kan medføre straf for nogle personer, og som oven i købet kan have så indgribende betydning for foreningslivet, som er helt afgørende for det danske samfund.